《仁寿敬行可开两池曰双照》
宋代·释居简

照与照者，影沈迹绝。尔如何其，自起途辙。傍睨语我毋庸疑，倚棂为我赋两池。

谓言物物皆吾诗，绝怜思苦槁弗滋。不忍污此清涟漪，不然小需载生魄，碧潋不摇皆玉色。

一池各有一眉新，眉间喜气浮津津。悠然散作无边春，辗轮半仄朣朣蘸，明透方方两团鉴。

更徵此义吾无说，莫问清池问明月。

作者简介：释居简（一一六四～一二四六），字敬叟，号北涧，潼川（今四川三台）人。俗姓龙（《补续高僧传》卷二四作王）。依邑之广福院圆澄得度，参别峰涂毒于径山，谒育王佛照德光，走江西访诸祖遗迹。历住台之般若报恩。后居杭之飞来峰北涧十年。起应霅之铁佛、西余，常之显庆、碧云，苏之慧日，湖之道场，诏迁净慈，晚居天台。理宗淳祐六年卒，年八十三，僧腊六十二。